Krydderurter, frugtbuske og havtorn. Det er tre af de ting, der ofte bliver langet over disken på de nordjyske planteskoler i disse dage, hvor påskefri og fint vejr giver masser af kunder i butikken. Det er særligt de planter og frugter, der kan spises, som nordjyderne gerne vil have til at vokse i haven, og påskedagene er et godt tidspunkt at få planterne i jorden på. - Foråret er over os. Solen skinner, og det kan ikke blive bedre plantevejr, siger Martin Holmriis, medejer af Gug Anlæg og Planteskole. Havtorn er en af de buske, som mange nordjyder skal have plantet i haven. Busken vokser normalt vildt i kystnære områder, men nu rykker den nærmere køkkenbordet. - Havtorn er noget af det mest populære lige nu, fordi alle gourmet-kokkene snakker om havtornebær, siger Martin Holmriis.

Opsummering:
Påskefri og fint havevejr betyder travlhed på de nordjyske planteskoler, hvor særligt ting, der kan spises, hitter.